સંગ્રહઃ આ સંગ્રહાલયની મુખ્ય નિસબત અહીં ચાલતાં અધ્યયનોને ઉપયોગી થવાની રહી. જેમ જેમ અધ્યયનો ચાલતાં ગયાં તેમ તેમ સામગ્રી પણ સંગ્રહાતી ગઈ. આ સંગ્રહાલયમાં ઇતિહાસ અને સંસ્કૃતિના વિકાસના તબક્કા અનુસાર સામગ્રીઓ ગોઠવાયેલી છે. અહીં મુખ્યત્વે હસ્તપ્રતો, સિક્કાઓ, ચિત્રો અને શિલ્પોનો સમાવેશ થાય છે. હસ્તપ્રતોમાં મુખ્યત્વે ગુજરાતના સોલંકી રાજા સિદ્ધરાજ અને તેના પિતા કર્ણદેવનાં તામ્રપત્રો, રાષ્ટ્રકૂટ રાજા સુવર્ણવર્ષ કર્કરાજનું બ્રાહ્મી લિપિમાં કોતરાયેલું દાન-તામ્રપત્ર મુખ્ય છે. તાડપત્રીય અને કાગળ પર ભાલણકૃત ‘કાદમ્બરી’, હેમચંદ્રના ‘શબ્દાનુશાસન’ તથા ‘મુગ્ધાવબોધ ઐક્તિક’ની હસ્તત પણ નોંધપાત્ર છે.